הקלישאה אומרת שחיות תמיד גונבות את ההצגה ומאז שהסושיאל נכנס לחיינו היא הפכה להרבה יותר נכונה. עם מיליוני עוקבים, זה די ברור שהחברים שלנו על ארבע, מקבלים הרבה יותר לייקים מהחברים שלנו באינסטגרם. עד כמה יותר? אספנו בשבילכם מספר משפיעני רשת פרוותים עם שכל תמונה שלהם זוכה למאות אלפי תיוגים וכל סטורי הופך להיסטרי.
כוכבת הרשת המוכרת ביותר עם 2.7 מיליון עוקבים היא Tardar Sauce אתם בטוח מכירים אותה בשם: Grumpy Cat. החתולה בעלת ההבעה הכעוסה. מהרגע שהתגלתה, התמונה שלה הפכה ל-mem ויראלי שבעקבותיה הפכה למרצ’נדייז ובשנת 2014 אפילו יצא סרט בכיכובה. למעשה Grumpy Cat כיום היא תעשייה שמגלגלת מיליונים עבור הבעלים שלה. לצערנו השנה היא גם נפטרה כשהיא מותירה אחריה הרבה פרצופים מבואסים, רובם שלה.
אנחנו נשארים בחיות בעלות הבעות מטופשות ועוברים לכלבה Marnie. עם 1.9 מיליון עוקבים כלבת השיצו המתוקה היא כוכבת אמיתית שאפילו הוציאה ספר משלה. היא ידועה בגלל הלשון שתמיד מבצבצת מחוץ לפה והתלבושות הססגוניות שהבעלים שלה מלבישים אותה. אבל אל תיתנו להבעה המטופשת שלה להטעות אתכם, מארני היא לא רק פרצוף חמוד אלא גם משתפת תמונות פוליטיות שמביעות עמדה לגבי העלאת אחוזי ההצבעה וזכויות הקהילה השחורה. היא אפילו הביעה הזדהות עם ישראל כשהיא נחתה כאן לביקור שכלל מפגש עם מאות מעריצים ישראליים.
עם כל הכבוד לכלבים, בטח לא תופתעו שהחיה הכי נעקבת ברשת היא חתולה בשם נאלה. זוכת שיא גינס המתחזקת חשבון עם 4.1 מיליון עוקבים נכון לשנייה זו. החתולה המתוקה והנערצת בעלת העיניים הכחולות, בכלל נמסרה למקלט לחיות על ידי הבעלים הקודמים שלה כשהיא הייתה גורה קטנה. הבעלים הנוכחיים שלה (זה שעושה הון לא קטן על חשבונה) אמר שהוא לא התכוון אפילו לאמץ חתול באותו היום, אבל כשהוא ראה את העיניים שלה הוא פשוט נשבה בקסמה.
משפיען הרשת האחרון שבחרנו להביא הוא כוכב ישראלי. אמנם יש לו פחות מארבעת אלפים עוקבים אבל תומאס הוא foodie אמיתי. המבט המתוק והמתחנן תמידית לאוכל שבה אותנו מהרגע הראשון ולא רק אותנו. הוא מופיע במגזיני אוכל, מסעדנים רצים אחריו ותיירים עוקבים באדיקות אחרי הבחירות הקולינריות שלו. התמונות של תומאס והמנות מלווים כיתובים באנגלית עם ציון שם המנה וכיתוב היכן צולמה. התגובות מרחבי העולם לא מאחרות לבוא וגם תשומת הלב המקומית: תומאס כבר כיכב בכתבו במגזינים בטורקיה ובתאילנד ואנשים רבים פונים ישירות לתומאס בהודעות פרטיות או בתגובות ושואלים על המנות.